แนวโน้ม SET แกว่งไซด์เวย์ ติดตามเงินเฟ้อสหรัฐ-เจรจาขยายเพดานหนี้
แนวโน้ม SET แกว่งไซด์เวย์ นักลงทุนรอดูตัวเลขเงินเฟ้อสหรัฐ และตลาดยังกังวลเกี่ยวกับการเจรจาการขยายเพดานหนี้ของรัฐบาลสหรัฐ พร้อมให้แนวรับแรกที่ 1,555 จุด หากหลุดให้แนวรับถัดไป 1,550 จุด ส่วนแนวต้านที่ 1,570 จุด
แนวโน้ม SET แกว่งไซด์เวย์ นักลงทุนรอดูตัวเลขเงินเฟ้อสหรัฐ และตลาดยังกังวลเกี่ยวกับการเจรจาการขยายเพดานหนี้ของรัฐบาลสหรัฐ พร้อมให้แนวรับแรกที่ 1,555 จุด หากหลุดให้แนวรับถัดไป 1,550 จุด ส่วนแนวต้านที่ 1,570 จุด
10 พ.ค. 2566

นายอภิชาติ ผู้บรรเจิดกุล, CISA ผู้อำนวยการอาวุโส สายงานวิเคราะห์เชิงกลยุทธ์ บล.ทิสโก้ กล่าวว่า ตลาดหุ้นไทยเช้านี้น่าจะแกว่งไซด์เวย์แกว่งในกรอบ 1,550-1,570 จุด โดยนักลงทุนรอดูตัวเลขเงินเฟ้อสหรัฐ ซึ่งเป็นปัจจัยสำคัญที่บ่งชี้ว่าธนาคารกลางสหรัฐ (เฟด) หยุดขึ้นดอกเบี้ยในการประชุมครั้งหน้า โดยก่อนหน้านี้เฟดก็ได้ส่งสัญญาณหยุดขึ้นดอกเบี้ย แต่ก็ขึ้นอยู่กับตัวเลขเงินเฟ้อว่าจะออกดีหรือแย่ และตัวเลขการจ้างงานที่ออกมาดีกว่าคาด
นอกจากนี้ตลาดยังกังวลเกี่ยวกับการเจรจาการขยายเพดานหนี้ของรัฐบาลสหรัฐ โดยเมื่อวานการเจรจาระหว่างประธานาธิบดีโจ ไบเดน และนายเควิน แมคคาร์ธี ประธานสภาผู้แทนราษฎรสหรัฐที่ยังไม่ได้ข้อสรุป และจะนัดเจรจาอีกครั้งในวันศุกร์นี้ (12 พ.ค.66) ทำให้นักลงทุนอยู่ในโหมดระมัดระวังการลงทุน พร้อมให้แนวรับแรกที่ 1,555 จุด หากหลุดให้แนวรับถัดไป 1,550 จุด ส่วนแนวต้านที่ 1,570 จุด